62018TJ0192_RES
Kohtuasi T‑192/18
Rietze GmbH & Co. KG
versus
Euroopa Liidu Intellektuaalomandi Amet
Üldkohtu (kaheksas koda) 6. juuni 2019. aasta otsus
Ühenduse disainilahendus – Kehtetuks tunnistamise menetlus – Euroopa Liitu nimetav rahvusvaheline registreering – Ühenduse registreeritud disainilahendus, milleks on sõiduk VW Caddy – Varasem ühenduse disainilahendus – Kehtetuse alus – Eristatavus – Asjatundlik kasutaja – Erinev üldmulje – Määruse (EÜ) nr 6/2002 artikkel 6 ja artikli 25 lõike 1 punkt b – Kehtetuks tunnistamise taotleja tõendamiskoormis – Varasema disainilahenduse reprodutseerimisega seotud nõuded
Ühenduse disainilahendused – Kehtetuks tunnistamise põhjused – Eristatavuse puudumine – Disainilahendus, millest ei jää asjatundlikule kasutajale varasemast disainilahendusest jäävast üldmuljest erinevat üldmuljet – Varasema disainilahenduse kõigi osade igakülgne hindamine
(Nõukogu määrus nr 6/2002, artikli 6 lõige 1 ja artikli 25 lõike 1 punkt b)
(vt punktid 19 ja 20)
Ühenduse disainilahendused – Kehtetuks tunnistamise põhjused – Eristatavuse puudumine – Asjatundlik kasutaja – Mõiste
(Nõukogu määrus nr 6/2002, artikli 6 lõige 1 ja artikli 25 lõike 1 punkt b)
(vt punktid 28–30)
Ühenduse disainilahendused – Kehtetuks tunnistamise põhjused – Eristatavuse puudumine – Disainilahendus, millest ei jää asjatundlikule kasutajale varasemast disainilahendusest jäävast üldmuljest erinevat üldmuljet – Sõiduki VW Caddy kujutis
(Nõukogu määrus nr 6/2002, artikli 6 lõike 1 punkt b ja lõige 2, artikli 25 lõike 1 punkt b ning artikkel 106f)
(vt punktid 32, 44–48, 54 ja 63–65)
Kohtumenetlus – Hagimenetluse algatusdokument – Vorminõuded – Ülevaade fakti- ja õigusväidetest – Analoogilised nõuded väite toetuseks esitatud etteheidetele
(Euroopa Kohtu põhikiri, artikli 21 esimene lõik ja artikli 53 esimene lõik; Üldkohtu kodukord, artikli 177 lõike 1 punkt d)
(vt punkt 53)
Ühenduse disainilahendused – Loobumine ja kehtetuks tunnistamine – Varasema disainilahenduse olemasolul põhinev kehtetuks tunnistamise taotlus – Tõendamiskoormis – Varasema disainilahenduse reprodutseerimisega seotud nõuded
(Nõukogu määrus nr 6/2002, artiklid 5–7 ja artikli 25 lõike 1 punkt b)
(vt punktid 59–62)
Kokkuvõte
Üldkohus jättis oma 6. juuni 2019. aasta kohtuotsusega Rietze vs. EUIPO – Volkswagen (sõiduk VW Caddy) (T‑192/18) muutmata Euroopa Liidu Intellektuaalomandi Ameti (EUIPO) otsuse, mille kohaselt on sõidukit VW Caddy kujutav disainilahendus uudne määruse nr 6/2002 (
1
) artikli 5 tähenduses ja eristatav nimetatud määruse artikli 6 tähenduses. Kõnealune kohtuasi sai alguse hageja, miniatuurseid mudelautosid turustava Saksa äriühingu Rietze algatatud kehtetuks tunnistamise menetlusest. Vaidlusalune disainilahendus kujutab endast sõidukit VW Caddy, mille Volkswagen tõi turule 2011. aastal. Tõendamaks varasema disainilahenduse avalikustamist, viitas hageja selle sõiduki varasemale mudelile, nimelt mudelile VW Caddy (2K) Life, mis toodi turule 2004. aastal.
Esimesena lükkas Üldkohus tagasi hageja argumendi, et EUIPO oleks pidanud esiteks kaaluma vaidlusaluste disainilahenduste omadusi, teiseks hindama nende sarnasusi ja kolmandaks eristama nende esteetilisi ja tehnilisi omadusi.
Teisena jättis Üldkohus kõrvale hageja argumendi, mille kohaselt EUIPO jättis arvesse võtmata teatud tõendid, mille hulgas oli ka illustratsioon varasemast disainilahendusest. Üldkohus märkis, et kehtetuks tunnistamise taotluse esitajal lasub kohustus esitada täpsed ja täielikud reproduktsioonid ning apellatsioonikojalt ei saa nõuda, et ta kombineeriks varasemat disainilahendust sisaldava toote erinevaid reproduktsioone, või lausa asendaks enamikul reproduktsioonidel esineva detaili ainult ühel reproduktsioonil esineva detailiga.
Sellest tulenevalt jättis Üldkohus hagi rahuldamata.
(
1
)	Nõukogu 12. detsembri 2001. aasta määrus (EÜ) nr 6/2002 ühenduse disainilahenduse kohta (EÜT 2002, L 3, lk 1; ELT eriväljaanne 13/27, lk 142).